R. Fico, predseda vlády SR: (2009-12-03):
Ale ak teda niekto tvrdí, ja to zacitujem, že: „Je mi to ľúto, ale vláda ničí Slovensko, ničí Slovensko“, dovoľte, aby som vás informoval, ako sme to Slovensko zničili v Poprade. Predovšetkým chcem vás informovať, že na tomto rokovaní vlády sme sa naozaj výsostne zaoberali problematikou podpory cestovného ruchu. Výborne som sa zabával, keď niekto rozprával, že ale tam je nezamestnanosť, prečo sa nezaoberáme nezamestnanosťou. Veď ale práve všetci vieme, že cestovný ruch je ten, ktorý je schopný vytvárať v týchto podmienkach nové pracovné miesta, čiže bola to najmä schôdza vlády Slovenskej republiky o zamestnanosti, ale orientovaná výlučne na cestovný ruch. Prijali sme niekoľko mimoriadne dôležitých rozhodnutí. Najmä vás chcem informovať o tom, že padlo rozhodnutie, že minister hospodárstva musí predložiť v takom termíne, aby o tom ešte mohla rokovať táto Národná rada Slovenskej republiky, zákon o cestovnom ruchu, ale s tým, že štát sa bude podieľať spolu s mestami a obcami a vyššími územnými celkami na financovaní turizmu v pomere 1 : 1. Teda to, čo odmietli naši páni z opozície, to, čo naakumulujú vyššie územné celky, mestá a obce na podporu cestovného ruchu, v takom istom balíku vláda Slovenskej republiky podporí aktivity v danom regióne. Na tomto princípe bude zákon predložený a ja verím, že na  januárovej schôdzi, a potom na schôdzi februárovej tento zákon aj, samozrejme, schválite. Ďalej chcem povedať, že sme sa venovali aj problematike zonácie Vysokých Tatier. Pokiaľ nebude táto zonácia urobená, nemožno hovoriť o rozvoji cestovného ruchu vo Vysokých Tatrách, pretože o tom nikto nevie, kde sa môže stavať, kde sa nemôže stavať, kde vydávať i nevydávať konkrétne povolenia, a preto sme odmietli akékoľvek úvahy o predlžovaní termínu na schválenie tejto zonácie a v marci budúceho roku vláda Slovenskej republiky o tomto bude definitívne rozhodovať. Urýchlené schválenie zonácie TANAP-u totiž umožní dokončiť už 9 rokov odkladané schválenie územného plánu mesta Vysoké Tatry a vytvorí také predpoklady pre udržateľný rozvoj tejto turistickej destinácie. Ďalej veľmi dôležité je, že sme sa zaoberali na tejto vláde aj tzv. satelitným účtom cestovného ruchu, z ktorého získavame všetky potrebné informácie o tom, v akom stave cestovný ruch je. Začneme ho testovať už v januári budúceho roku a mal by nám dať odpoveď na to, aký je skutočný podiel cestovného ruchu na hrubom domácom produkte Slovenskej republiky. Dozvieme sa napríklad veľmi presne aj to, koľko návštevníkov príde na Slovensko, ktoré produkty cestovného ruchu a typy dopravy využívajú, atď., atď. Jednoducho, ide o čo najobjektívnejšie vyhodnotenie výkonu tohto odvetvia národného hospodárstva v prepojení na hrubý domáci produkt. A tak sa pričleníme k tej skupine štátov Európskej únie, ktoré tento systém už využívajú. No a poďme teraz k tomu ničeniu, aby mi vyšiel na to ešte čas, tak takto sme zničili Slovensko v Poprade. Podporujeme transformáciu športového areálu FIS na Štrbskom plese pod správu samosprávy obce Štrba, dávame na to 1,2 mil. eur. Podporujeme modernizáciu tohto športového areálu, dávame na to 1,7 mil. eur. Oni to dali do súkromných rúk, my to z tých súkromných rúk dávame obciam a podporujeme obec, aby to jednoducho opravila, aby to slúžilo ľuďom. (Potlesk.) Ďalej, pokiaľ ide o ďalšie veci. Dali sme na zriadenie Centra pre rozvoj turizmu Prešovského samosprávneho kraja pre oblasť Vysokých Tatier 225 tisíc eur. Ďalej na riešenie havarijného stavu drevených chrámov Karpatského oblúka 445 tisíc eur. Ďalej, realizácia tretej a štvrtej etapy rekonštrukcie renesančného kaštieľa hradu Ľubovňa vo výške 500 tisíc eur, ďalej stavebné úpravy národnej kultúrnej pamiatky Strážky 30 tisíc eur. Ďalej podpora cyklistického chodníka Poprad – Starý Smokovec vo výške 1 mil. eur. Ďalej riešenie havarijného stavu národnej kultúrnej pamiatky Drevený kostol sv. Juraja vo výške 1 mil. 215 tisíc eur, ďalej Múzeum kysuckej dediny vo Vychylovke 490 tisíc eur. Ďalej vybudovanie cyklotrás v Žilinskom samosprávnom kraji 150 tisíc eur, ďalej beskydsko-javornícka lyžiarska bežecká magistrála 340 tisíc eur, ďalej integrovaný dopravný systém pre oblasť Vysokých Tatier 100 tisíc eur, ďalej dobudovanie terminálu letiska Poprad Tatry vo výške 1 mil. eur. Tam treba doplniť niektoré veci, ktoré sa týkajú hlavne Schengenu. A už som hovoril o zonáciách a ďalších veciach. Ak to mám dobre zrátané, tak sme tak zničili to Slovensko na našom zasadnutí v Poprade, že sme tam na podporu cestovného ruchu nechali 9 mil. eur. Oni to nedali za celých 8 rokov. Ďakujem veľmi pekne. (Potlesk.)